Ɔbɛsɛ 25, 2022 mu na mbrahyɛbagua mu dɔmkɛse no mu dɔm bɛyɛ eduowɔtwe dze too gua dɛ Ghana mampanyin mpam Soɛfo a ɔhwɛ Sikasɛm do, Onyimnyamfo Ken Ofori-Atta na Aban mu Soɛfo a ɔhwɛ Sikasɛm do, Onyimnyamfo Charles Adu Boahen. Ɔmampanyin nye dɔm yi hyiae serɛɛ hɔn dɛ wɔmma no mber kakra ma Onyimnyamfo Ken Ofori-Atta a ɔnye IMF Sikafotow no ahyɛ nkitahodzi ase rohwehwɛ mboa ama ɔman no nye hɔn nwie nkitahodzi no ana.
Ɔpanyin a odzi dɔmkɛse no baano na ɔyɛ mbrahyɛbaguanyi ma Suame Mansin no, Onyimnyamfo Osei Kyei-Mensah-Bonsu a ɔnoara so na odzi baano wɔ aban no dwumadzi wɔ mbrahyɛbaguamu mu no dze n’anomusɛm roto gua dɛ mbrɛ mbrahyɛbaguafie baanodzifo twar dɛ wɔyɛ nhyiamu ahorow mu no daa asɛm yi edzi. N’asɛm nye dɛ, “Dɔmkɛse no mu mba bɛyɛ eduowɔtwe na wodzii kan daa no edzi dɛ ɔmampanyin mpam Owura Ken Ofori-Atta na Owura Charles Adu Boahen mfi hɔn dzibew do dɛ Sikasɛm ntotoe kuw no ano abaanodzifo. Iyi yɛ egyinae a dɛm dɔm no ara na wosii a nna nkaa no mfoa do. Na mbrɛ ndzɛmba rokɔ seseiara no dze, dɔmkɛse no nyina pɛ dɛ Soɛfo a ɔhwɛ Sikasɛm do no bɔkɔ na nnyɛ dɔm bɛyɛ eduowɔtwe no nko asɛm bi a.”
Ɔkyerɛɛ ne nsɛm no mu dɛ iyi nnyɛ amanyɛkuw amanyɛsɛm bio, na ɔman no na dɔm no nyina hɔn yieyɛ ntsi na woesi egyinae a ɔtse dɛm no. Ɔdze asɛm yi too gua Ɔberɛfɛw 3, 2022. Ɔdze kaa ho dɛ wɔretsetse dɛ oguadzinyi bi ekohu dɔmkɛse no dɔm 88 a wɔyɛɛ dawurbɔfo enyim amandzɛɛbɔ no dɛ ɔrehyɛ hɔn nsa adze ma woegyaa asɛm no mu, na wɔbɛyɛ ho nhwehwɛmu ehu asɛm no mu nokwar. Ansaana ɔdze asɛm yi bɔto gua wɔ mbrahyɛbaguafie no, nna dɔmkumaa no nyina dze hɔn nsa ahyɛ nkrataa ase dɛ wɔbɔtow amba a ɔbɛkyerɛ dɛ Asoɛfo yinom bɔkɔ anaa wɔnnkɔkɔ.
Ankorankor binom a wɔwɔ nyimdzee na suahu wɔ sikasɛm ntotoe ho akyerɛkyerɛ hɔn adwen wɔ egyinasi yi ho: binom foa do, binom so se nkyɛ ɔwɔ dɛ dɛm anamɔntu yi aba dadaada, na binom so kyerɛ dɛ nnyɛ dɛm mpanyimfo beenu yi ara na nsɛm yi fa hɔn ho, no mu dɔ sen dɛm.
